## El Consell autoritza un contracte per a reforçar els centres de processaments de dades davant increments dràstics de la demanda de servicis

*** La contractació permetrà complir amb el doble objectiu de disposar d’un subministrament de coubicació i de núvol de desbordament
* Es busca així assegurar que es disposa de tots els recursos necessaris per a evitar interrupcions en els servicis**

El Consell ha autoritzat la tramitació del contracte mixt de subministrament per a la coubicació de la infraestructura dels centres de processament de dades (CPD) i el núvol de desbordament dels sistemes de la Generalitat. Es busca així reforçar els centres de processaments de dades davant increments dràstics de la demanda de servicis.

Mitjançant este contracte, la Direcció General de Tecnologies de la Informació i les Comunicacions (DGTIC) de la Conselleria d’Hisenda pretén complir amb el doble objectiu de comptar amb un subministrament de coubicació i de núvol de desbordament.

D’una banda, es perseguix traslladar un dels CPD de la Generalitat, que es troba al límit de la seua capacitat, a les dependències d’una empresa que preste servicis de centre de dades, mitjançant la contractació del subministrament de coubicació d’infraestructura.

D’altra banda, es pretén disposar d’un núvol de desbordament que puga assumir el trànsit de desbordament dels sistemes de la Generalitat. Esta oferirà una capacitat de càlcul i emmagatzematge addicional, consistent en un servici de pagament per ús, que resulta necessari per a absorbir augments crítics de la demanda en situacions concretes, com convocatòries extraordinàries o emergències com la DANA patida el mes d’octubre passat.

El termini màxim d’execució del contracte és de 46 mesos, amb la possibilitat de pròrroga de fins a un màxim de 12 mesos i sense perjuí que s’exigisca el compliment dels terminis parcials d’execució, és a dir, haver realitzat el trasllat del CPD a la coubicació i l’activació de l’equipament en el termini màxim de sis mesos des de l’inici del contracte.

El valor estimat del contracte ascendix a un total de 24.277.747,33 euros (sense IVA) i comprén l’import inicial del contracte, 17.446.280,96 euros, més la possible modificació de fins a un màxim del 5 % de l’import del contracte, 872.314,05 euros, així com la possible pròrroga.

**Evitar interrupcions en els servicis**

Per al manteniment operatiu de les infraestructures TIC, la DGTIC necessita contractar la coubicació d’infraestructura de les seues CPD, és a dir llogar espais en un centre de dades per a situar servidors propis de la Generalitat, incloent l’espai físic, el subministrament elèctric, els sistemes de refrigeració, així com alts nivells de seguretat i connectivitat diversificada.

Així mateix, la DGTIC té la necessitat d’usar núvols públics amb una sèrie de condicions, per la qual cosa requerix que la contractació de coubicació es complemente amb un subministrament de núvol de desbordament dels sistemes de la Generalitat en la modalitat ‘Infraestructura com a Servici’ (IaaS, per les seues sigles en anglés).

L’objectiu és assegurar que, en el cas que la capacitat del núvol privat de la Generalitat no puga amb tots els recursos que es demanden, la DGTIC tinga un núvol públic que podrà assumir el trànsit de desbordament i evitar interrupcions en els servicis públics.

Fecha: 11/02/2025